Sol Kerzner ernstig siekOpvolg: SA se hotelmagnaat Sol Kerzner oorlede Sol Kerzner. Die hotelmagnaat Sol Kerzner is nie oorlede nie, maar wel ernstig siek. Op sosiale media word beweer Kerzner (84) is Saterdagoggend oorlede. Ian Douglas, woordvoerder van die Kerzner-familie, het uit Londen aan Maroela Media gesê dit is egter nie die waarheid nie. “Mnr. Kerzner is baie siek en baklei teen kanker. Hy is tans saam met sy familie en sodra daar enige verwikkeling is, sal ŉ verklaring aan die media beskikbaar gestel word.” Kerzner se seun, Brandon, het hom tot Facebook gewend oor die gerugte wat op sosiale media versprei word. “Eerstens baie dankie vir die wense en boodskappe vir ons familie in die moeilike tyd. Moet asseblief nie betrokke raak by fopnuus nie. Ons pa is ernstig siek, maar hy is nog met ons,” het Brandon geskryf. Kerzner woon volgens mediaberigte glo hoofsaaklik in Londen, maar kom nog gereeld Suid-Afrika toe. Daar is aan die begin van 2019 met bouwerk aan die superluukse landgoedontwikkeling Kerzner Estate in Kaapstad begin. Die landgoed van 10 hektaar is teen die hange van Leeukoppie geleë. Dit is die eerste ontwikkeling om die Kerzner-van te dra. Kerzner het die eiendom in 1983 gekoop en dit dien sedertdien as die familie se Kaapstad-huis gebruik wanneer hulle in Suid-Afrika is. Kerzner staan alombekend as die Sonkoning aangesien hy die Sun City-kompleks in Noordwes ontwikkel het. Hy word beskou as die koning van casino-oorde in Suid-Afrika. Kerzner het ook Southern Sun en Sun International op die been gebring en die Atlantis-oorde ontwikkel. Kerzner het in 2014 as voorsitter van die luukse hotel- en vakansieoordgroep Kerzner International uitgetree. Hy het die groep, wat ook One&Only besit, in 1994 gevestig.